Wêreld se mooistes kom van Suider-AfrikaChanique Rabe van Namibië is gekroon as Mej. Supranasionaal 2021 (Foto: Sweetness Mootseng/Facebook) Mej. Namibië, Chanique Rabe, is Saterdagaand gekroon as Mej. Supranasionaal by die Strzelecki Park-amfiteater in Malopolska, Pole. Sy het geskiedenis gemaak as die eerste Afrikaan om met dié titel weg te stap nadat sy 57 ander skoonheidskoninginne van ander lande uitgestof het. Mej. Puerto Rico, Karla Acevedo, is as die eerste naaswenner, gevolg deur Mej. Suid-Afrika Thato Mosehle as tweede naaswenner en Mej. Venezuela Valentina Sanchez as derde naaswenner. Mosehle is verlede jaar op die Mej. Suid-Afrika-verhoog as Mej. Supranasionaal Suid-Afrika 2020 gekroon. Sy was die eerste persoon wat amptelik onder die vaandel van die Mej. SA-organisasie deelneem. Haar nasionale kostuum is ontwerp deur Sello Medupe, eienaar van Scalo. Dit is geïnspireer deur die voorkoms van ŉ Afrika-krygerprinses met elemente van Mosehle se Sotho-kultuur en ‑erfenis daarin verweef. “Die Mej. Supranasionaal-kompetisie het ŉ nasionale kostuum vereis wat ŉ persoonlike verband hou met die deelnemer,” het Werner Wessels, kreatiewe direkteur van die Mej. SA-organisasie, vroeër gesê. “Aangesien Thato ŉ dokter is, wat op die voorste linies teen Covid-19 veg, wou ons wys hoe sy nie net haarself sien nie, maar ook haar kollegas – as krygers. Ons wou ook iets persoonlik uit haar kultuur insluit in die vorm van ŉ tradisionele kombers genaamd ŉ seanamarena, wat vertroosting, hitte en trots simboliseer wat sy vir haar mense voel.” Foto: Pawee Ventura/Miss Supranational via Facebook